Regionsrådet har besluttet at udbygge beredskabet med en døgnbemandet akutbil i Vesthimmerland, og selv om det først er med virkning fra 1. oktober 2022, det skaber glæde i det vesthimmerlandske.

Formanden for Ældrerådet i Vesthimmerland Erik Stagsted kan næsten ikke få armene ned, efter nyheden om at en ny døgnbemandet akutbil er på vej til egnen. -	Det er så dejligt, for det kommer til at betyde en væsentlig kortere responstid, og det er jo en fantastisk for borgerne i Vesthimmerlands Kommune siger han. Begejstringen er ikke mindre hos borgmesteren i Vesthimmerland Kommune, Per Bach Laursen (V). -	Vesthimmerland er geografisk  en stor kommune. VI har nogle yderområder ud mod Hvalpsund, Gedsted og Aalestrup, hvor vi godt kan bruge noget mere dækning, siger han. Regionsrådsformand: Akutbil er en god løsning Ifølge regionsrådsformand Ulla Astman (S) er det netop lange responstider, der ligger bag udvidelsen i Vesthimmerland og Hals, der får en deltidsbemandet akutbil. -	Muligheden med en akutbil synes vi er rigtig god, for en akutbil bliver i området. Den kører ikke væk, ligesom ambulancerne gør, når de skal ind med patienterne på hospitalerne. Akutbilen bliver der, og kan give den tryghed, man har behov for som borger, i forhold til der kommer professionel hjælp frem, siger hun. Borgmesteren håber, den nye akutbil på længere sigt kan få betydning for bosætningen i Vesthimmerlands Kommune. -	Nu bliver det lidt mere acceptabelt i forhold til at have samme serviceniveau som i sammenlignelige kommuner. Det er et kæmpe fremskridt, vi oplever her, siger Per Bach Laursen. Den nye akutbil vil komme i drift fra 1. oktober 2022.